Tarybos reglamentas (EEB) Nr. 1225/89
1989 m. gegužės 3 d.
iš dalies keičiantis Reglamentą Nr. 136/66/EEB dėl bendro aliejų ir riebalų rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Reglamento Nr. 136/66/EEB [4] su paskutiniais pakeitimais, padarytais Reglamentu (EEB) Nr. 2210/88 [5], 5 straipsnis apibrėžia smulkaus alyvuogių aliejaus gamintojo, turinčio teisę į minėtame straipsnyje nurodytų specialiųjų priemonių taikymą, sąvoką; kadangi šį apibrėžimą, ypač gero valdymo tikslais, reikėtų iš naujo apsvarstyti;
kadangi Reglamento Nr. 136/66/EEB 26 straipsnyje yra numatyta, kad aliejingųjų sėklų intervencinė kaina konkretiems prekybos metams sudarytų 94 % Bendrijos nustatytos intervencinės kainos; kadangi produktų, supirktų taikant intervenciją, kaina, kaip ir priedas už "dvigubo nulio" veislės rapsų sėklas, kas mėnesį yra didinama; kadangi tada, kai viršijami maksimalūs garantuoti kiekiai, supirkimo kaina turi kisti tokiu dydžiu, kokiu pakinta pagalba; kadangi dėl aiškumo šią nuostatą reikėtų patikslinti;
kadangi rapsų ir saulėgrąžų sėklos turėtų būti parduodamos intervencinėms agentūroms tik išskirtiniais atvejais; kadangi, siekiant racionalaus rinkos valdymo, turėtų būti skatinamas šių sėklų pardavimas juos naudojančioms įmonėms; kadangi dėl to reikėtų apriboti augintojų produkcijos pardavimus intervencinėms agentūroms;
kadangi Reglamento Nr. 136/66/EEB 25 straipsnyje yra nustatytos datos, nuo kada pradedamas kasmėnesinis kainų didinimas; kadangi dėl didesnio lankstumo šios datos turėtų būti nustatytos reglamente, nustatančiame kasmėnesinį kainų didinimą per prekybos metus;
kadangi, siekiant komercinių sandorių stabilumo, buvo numatyta iš anksto nustatyti grąžinamąsias išmokas už alyvuogių aliejų; tačiau kadangi patirtis parodė, kad tam tikromis aplinkybėmis, ypač kai suinteresuotos šalys šia priemone piktnaudžiauja, keletą kartų buvo pagrįstai baimintasi dėl galimų sunkumų rinkoje;
kadangi, norint šią padėtį ištaisyti, turėtų būti įmanoma skubiai taikyti priemones; kadangi dėl šios priežasties Komisijai, pasitarus su Vadybos komitetu, o skubiais atvejais - ir nelaukiant posėdžio, turėtų būti suteikta teisė šias priemones priimti,
PRIĖMĖ ŠĮ REGLAMENTĄ:
1 straipsnis
Reglamentas Nr. 136/66/EEB iš dalies keičiamas taip:
1) - 5 straipsnio 1 dalies antroje ir šeštoje pastraipose ir
- 5 straipsnio 2 dalies pirmoje įtraukoje
"300" keičiama į "400";
2) 20 straipsnis papildomas taip:
"4. Jei ištyrus padėtį rinkoje paaiškėja, kad dėl nuostatų, susijusių su išankstiniu grąžinamųjų išmokų nustatymu, iškyla arba gali iškilti sunkumų, 38 straipsnyje nustatyta tvarka gali būti priimtas sprendimas kuo trumpesniam laikui sustabdyti šių nuostatų taikymą.
Ypatingai skubiu atveju Komisija, pagal turimą informaciją ištyrusi padėtį, gali nuspręsti sustabdyti išankstinį grąžinamosios išmokos nustatymą ne ilgiau kaip trims darbo dienoms.
Sustabdymo laikotarpiu negali būti teikiamos paraiškos licencijoms gauti ir kartu su jomis paraiškos dėl išankstinio grąžinamosios išmokos nustatymo.";
3) 24a straipsnio 1 dalis pakeičiama taip:
"1. Dvigubo nulio veislės rapsų sėklų tikslinė, intervencinė ir intervencinio supirkimo kainos didinamos priedo dydžiu.";
4) 25 straipsnio pirma pastraipa keičiama taip:
"Norint sureguliuoti prekybą, tikslinės, intervencinės ir intervencinio supirkimo kainos tam tikrą nustatytiną laiką, ne mažiau kaip penkis mėnesius nuo penktojo rapsų sėkloms ir ketvirtojo saulėgrąžų sėkloms nustatytų prekybos metų mėnesių, kas mėnesį turi būti didinamos vienodai.";
5) 26 straipsnio 1 dalies pirma pastraipa pakeičiama taip:
"Intervencinės agentūros šio straipsnio 2 ir 3 dalyse nustatytomis sąlygomis nuo lapkričio 1 d. iki gegužės 31 d. superka joms pasiūlytas Bendrijoje išaugintas sėklas, o Ispanijoje ir Portugalijoje intervencijai siūlomas sėklas - nuo rugpjūčio 1 d. iki balandžio 30 d. Supirkimo kaina turi sudaryti 94 % intervencinės kainos. Tam tikrais atvejais, taikant 24a straipsnyje nurodytą priedą ir 27a straipsnio 4 dalyje nurodytą pataisą, ji kas mėnesį didinama."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Rapsų sėkloms jis taikomas nuo 1989 m. liepos 1 d., saulėgrąžų sėkloms - nuo 1989 m. rugpjūčio 1 d. ir alyvuogių aliejui - nuo 1989 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. gegužės 3 d.